runetrust/blame-folketinget-dk huggingface dataset:
Birgitte Vind (S), 2023-05-16:
Det, jeg hørte ministeren sige, var jo sådan set, at vi skal finde ud af, om det er et reelt problem.
Vi bliver også nødt til at tale med kommunerne om det, for der må være nogle grunde til, at de har valgt at gøre, som de gør, og hvad er det?
Og er der så noget i de begrundelser, vi som politikere her på Christiansborg kan kigge ind i?
Jeg deler jo helt opfattelsen af, at vi, hvis vi hver gang der er en uhensigtsmæssighed ude i samfundet, skal lave en ny lov, så kommer til at lave for meget bureaukrati i vores land.
Men jeg anerkender til fulde værdidebatten, og jeg synes, det er en rigtig, rigtig vigtig debat.
Susie Jessen (DD), 2023-05-16:
Er det noget, som så bliver sat i gang nu, og i hvilken form, og er det noget, partierne vil blive involveret i?
Kan ministeren komme med en eller anden form for tidsplan for det her?
Kaare Dybvad Bek (S), 2023-05-16:
Den diskussion, der ligger her, hvilket også fremgår af beslutningsforslaget, er jo en sag fra 2019.
I min egen region har Roskilde Kommune f.eks. bygget en svømmehal.
Den kostede 220 mio. kr.
Det er noget af en pris, og vi kan jo ikke bygge kæmpestore bygningsværker til den pris og så bagefter sige, at i øvrigt får du lov til, når du kommer indenfor, at få tildelt en tid, og så kan man i øvrigt indrette den efter, hvordan tingene foregår i Saudi-Arabien og andre steder.
Men det er klart, at før vi går ind og laver lovgivning herinde og pålægger det og det cirkulære, som så bagefter skal administreres af en styrelse, som skal administreres af kommuner, altså lægger en masse bureaukrati oveni – for det sker jo – så bliver vi jo nødt til at vide: Hvor stort er problemet?
Hvad er det for nogle sammenstød, man har lokalt?
Mette Abildgaard (KF), 2023-05-16:
Det kan jeg bekræfte over for ordføreren at jeg i særdeleshed også er glad for.
Jeg så faktisk godt, at ordføreren trykkede sig ind, før jeg nåede den anden del af det, jeg sagde om Dansk Folkeparti, hvor jeg netop understregede, at Dansk Folkeparti siden hen har været en engageret kraft i kampen mod Ring 5.
Jeg har oplevet partiet som værende ganske dedikeret.
Det ændrer ikke på, at jeg som nyvalgt dengang i 2015 ærgrede mig over, at man lod sig lokke af Venstre i den nævnte sag.
Men jeg har oplevet, at Dansk Folkeparti siden hen har været ganske engageret.
Så tak for det gode samarbejde.
Pia Kjærsgaard (DF), 2023-05-16:
Jeg har jo prøvet det før.
Altså, man sidder og tænker, når ministeren er på: Så nu har vi dem.
Altså, ministeren er rigtig meget imod, regeringen er rigtig meget imod, og det har man været i adskillige år.
Jeg kan sige, at statsministeren tidligere har kaldt kønsopdelt svømning det mest skrækkelige: »Jeg synes, det er så skrækkeligt og så forkert, når eksempelvis man i en kommune giver lov til kønsopdelt svømning.
Jeg synes, det er så forkert.«
I den dur fortsætter så udlændingeministeren, og der må jeg så bare sige, at så slutter det med, at nu vil man tage nogle samtaler med de berørte parter og kommunerne og KL osv. Hvad med at tage nogle samtaler med de byrådspolitikere, der er rundtomkring i kommunerne for Socialdemokratiet?
Altså, det ville da være det nemmeste, for hvis Socialdemokratiet ville gå med her i kommunerne, tror jeg, det var at vise vejen.
Det kunne man jo starte med.
Nu har man jo sådan lidt oprør en gang imellem i Socialdemokratiet – det er ikke så meget, for der har man en kultur, og den kan jeg egentlig kun billige, med, at hvad partiet gør på Christiansborg, er det rigtige, men der er da alligevel sådan lidt – i forhold til hvad Socialdemokratiet foretager sig herinde.
Kunne man ikke også gøre det den modsatte vej og gøre oprør imod, at kommunalpolitikere for Socialdemokratiet bare gør det forkerte i forhold til det, udlændingeministeren siger?
Er det 98 kommuner, vi har i landet?
Men det er da fint, at man har et eksempel, hvor man har gjort det rigtige.
Det er jeg kun glad for.
Så må jeg så også sige: Det kan godt være.
Altså, jeg blev spurgt, og det er jo også det, ministeren henviser til, i B.T. i går til, at jeg har fremsat 32 forslag – nu har jeg ikke været alene om dem alle sammen, bestemt ikke; jeg har gjort det i samarbejde med gode kolleger fra Dansk Folkeparti – og at der heller ikke var nogen af dem, der var blevet til noget, og jeg sagde: Nej, men det skal nok komme hen ad vejen.
Det er jo det, vi arbejder på, og derfor kan ministeren godt forberede sig på, at det ikke bliver det sidste forslag, hvor ministeren skal stå og træde vande og egentlig gerne vil, men ikke rigtig tør og ikke rigtig alligevel vil gå med til det.
Kaare Dybvad Bek (S), 2023-05-16:
Jeg er glad for alle beslutningsforslag, jeg får.
I sidste samling var jeg nr. 1 på listen over ministre med flest samråd, og nu ligger jeg og raller rundt nærmest nede i bunden, fordi man ikke kan få indkaldt til nogen samråd.
Så jeg håber, at man også der vil oppe sig lidt, sådan at jeg, når jeg mødes med mine kollegaer, kan sige, at jeg er den, der repræsenterer regeringen i flest mulige sammenhænge.
Susie Jessen (DD), 2023-05-16:
Jeg er da sikker på, at vi godt kan få indkaldt ministeren til et par samråd her snart.
Det ville jo være fint.
Det, der egentlig undrer mig, er, at ministeren jo siger, at nu vil man gerne indkalde til nogle snakke omkring det her for at finde en løsning på det.
Men før statsministeren blev statsminister i 2019, tordnede hun mod det her og ville helst ikke se det på dansk jord og sådan nogle ting.
Så var der en periode, hvor Socialdemokratiet sad på magten, og hvor det måske havde været nemmere at gå i gang med et eller andet end at løse det her, men det gjorde man ikke.
Nu sidder man så i regering med bl.a. Moderaterne, som jo nok heller ikke er så nemme at samarbejde med lige på det her punkt.
Så det, der egentlig undrer mig, er, at man fra Socialdemokratiets side ikke har gjort noget før nu.
Altså, hvorfor er det, man ikke har taget fat i det her i f.eks. sidste regeringsperiode, når man tordnede mod det, allerede før statsministeren blev statsminister?
Kaare Dybvad Bek (S), 2023-05-16:
Altså, er vi på det 20. beslutningsforslag, hvor vi fra regeringens side forsøger at finde en balanceret linje, hvorefter vi bliver skældt huden fuld af Dansk Folkepartis repræsentanter, fordi vi ikke med det samme finder den mest drastiske løsning som muligt?
Jeg vil have en løsning, der virker, og jeg kan sige til fru Pia Kjærsgaard: Jeg har fuldstændig ren samvittighed, hvad angår lokale sager, der handler om kultursammenstød.
Jeg er selv fra den kommune, som er den eneste kommune i Danmark, der har stemt nej til at udvide en stormoské, og der skal jeg da hilse at sige, at det først og fremmest var Socialdemokratiets stemmer, der stemte den stormoské ned.
Så der er ikke noget, fru Pia Kjærsgaard kan komme og sige til mig omkring, at der ikke er rygrad, når det kommer til de svære diskussioner.
Pia Kjærsgaard (DF), 2023-05-16:
Jamen jeg mangler stadig væk et svar.
For det er da rigtigt, at det er et skridt, hvis vi herinde skal begynde at lovgive.
Men jeg har jo i den forrige periode og måske også i den forrige periode igen stået ved pulten over for ministeren i den mundtlige spørgetid – hvem det så har været, og såmænd også den tidligere integrationsminister fru Inger Støjberg – og har sagt, at der nu må ske noget.
Hvad har man forestillet sig at kommunerne skal gøre?
Det må ministeren også meget gerne svare på, hvis det kan lade sig gøre, eller i hvert fald ordføreren.
Man vil tage kontakt til kommunerne, og, må jeg så spørge, hvad så?
Birgitte Vind (S), 2023-05-16:
Nu ved jeg jo så ikke, hvad kommunerne vil sige.
For hvis det er et meget stort problem og vi ser, at det er noget, der sker igen og igen, og at det er noget, der ligefrem hæmmer integrationen, så er det da absolut noget, vi skal tage hånd om.
Igen vil jeg bare påpege det, jeg sagde før, om at lave en lov, hver gang der er en uhensigtsmæssighed.
Altså, vi gør også os selv en bjørnetjeneste ved at regulere alt ned i mindste detalje fra Christiansborg.
Der må også være noget sund fornuft ude i kommunerne, som skal råde.
Kim Edberg Andersen (NB), 2023-05-16:
At hr. Mohammad Rona er optaget andetsteds, skal ikke redde Moderaterne fra alligevel at få et spørgsmål.
Anerkender Moderaterne, at den problemstilling, som det her beslutningsforslag kommer ud af, er, at der er en bekymring for, at social kontrol findes?
Og hørte jeg så ordføreren sige, at social kontrol og bekæmpelse af social kontrol ikke er noget, vi skal blande os i i Folketinget, men at det er noget, de skal klare på kommunalt plan?
Charlotte Bagge Hansen (M), 2023-05-16:
Det, ordføreren sagde, var, at det emne, det her beslutningsforslag handler om, er noget, der vedrører kommunalbestyrelserne derude.
Jeg vil sige, at det, der er vigtigt, uanset hvilken sag vi taler om – om det er den her sag eller en anden – er, at vi simpelt hen får afdækket, hvor omfattende problematikken er, og hvad det er, vi kæmper med, for at vi kan tage nogle ordentlige snakke om, hvad der skal til, og hvad vi skal gøre.
Lad os få noget substans ind i det, så vi kan tage at løfte debatten op.
Kim Edberg Andersen (NB), 2023-05-16:
Da det er det tredje regeringsparti i rækken, kan man jo sige, at det er rart, at man så kan få fulgt op på tingene.
For ministeren har lovet, at vi klarer det inden jul, og Venstre sagde, at ganske få er for mange, så hvad er Moderaternes holdning?
Hvor mange kønsopdelte svømmehaller er for mange?
Charlotte Bagge Hansen (M), 2023-05-16:
Der bliver jeg nødt til at sige til ordføreren, at det ikke er noget, jeg har tænkt over på nuværende tidspunkt, så det kan jeg ikke svare på.
Pia Kjærsgaard (DF), 2023-05-16:
Jeg vil også følge op på – og jeg skal nok gøre det pænt og ordentligt – hvad hr. Kim Edberg Andersen siger.
Det duer altså ikke, at den ene ordfører efter den anden går op her sådan en tidlig aften og siger: Jeg afløser lige en anden.
Jeg må bare sige, at det, jeg har hørt indtil nu, er, at man henviser til, at problemet ikke er så stort – endnu.
Og der bliver jeg bare nødt til at henvise til en udlændingelovgivning fra 1983, hvor man i rigtig, rigtig mange år heller ikke regnede med, at problemet var særlig stort, indtil det blev så stort, at det fortsat er en kæmpe diskussion i Danmark, og at vi faktisk ikke rigtig har nogen klar holdning til, hvad vi gør ved det.
I hvert fald er der mange partier, der ikke har det.
Altså, jeg vil advare meget imod, at man bare siger, at problemet ikke er så stort.
Det kan man simpelt hen som politiker ikke affinde sig med og bare sige, at problemet ikke er særlig stort – endnu.
Hvornår er det så stort nok?
Charlotte Bagge Hansen (M), 2023-05-16:
Det, jeg har sagt, er, at jeg gerne vil have afdækket, hvor problemet er, og hvor omfangsrigt det er, før vi begynder at tage stilling til, om det er noget, vi skal gå ind i fra Folketingets side.
Pia Kjærsgaard (DF), 2023-05-16:
Altså, det er omfangsrigt, og da specielt, når mange, der har været fremhævet her, faktisk partiledere og statsministre, har været ude at sige, at det her er rent skrækkeligt.
Udlændingeministeren brugte det meste af sin tale på at sige, at det var helt uacceptabelt, at det var forfærdeligt, at man slet ikke kunne gå ind for det, at det var mod ligestilling og for social kontrol, og hvad ved jeg.
Jamen så er det da omfangsrigt – det er det da.
Jeg har ikke hørt nogen ordførere feje det af banen og sige: Nå, men det betyder egentlig ingenting.
Charlotte Bagge Hansen (M), 2023-05-16:
Tidsplanen her i Folketingssalen er rykket frem, og derfor kolliderer det med, at hr. Mohammad Rona ikke kunne være her nu, så jeg er vikar.
Tak for ordet.
Beslutningsforslaget, vi behandler i dag, handler om, at forslagsstillerne har et ønske om, at der fremsættes et lovforslag, der forbyder kønsopdeling i offentlige svømmehaller.
Svømmehaller er for det meste kommunale.
Det er derfor efter de gældende regler i de enkelte kommunalbestyrelser, at der træffes beslutning om, hvorvidt der skal være tidsrum, hvor det eksempelvis kun er piger og kvinder, der kan benytte svømmehallerne.
I Moderaterne står vi på, at det er det rette sted, de her beslutningskompetencer ligger, da det må anses for at være en lokalpolitisk beslutning.
Mads Fuglede (V), 2023-05-16:
Hvis man sætter en undersøgelse i gang og den undersøgelse viser, at der er et udbredt problem med, at kønsopdelt svømning bruges til at udøve negativ social kontrol af kvinder særlig med muslimsk baggrund, så skal vi ikke have ret mange hold med det, før jeg synes, at det er et stort problem.
Tak for ordet.
Med dette beslutningsforslag rejser Dansk Folkeparti en vigtig og principiel problemstilling.
Lad mig begynde med at sige, at vi i Venstre er af den klare opfattelse, at vi ikke praktiserer kønsopdeling i svømmehaller som udtryk for negativ social kontrol af kvinder.
Vi er et samfund, der værdsætter ligestilling mellem kønnene, og der skal aldrig være noget forkert i, at fædre overværer deres døtres svømmeundervisning, som det fremgår af det eksempel, som Dansk Folkeparti henviser til i begrundelsen for beslutningsforslaget.
Det er vigtigt for Venstre, at vi ikke tilpasser samfundet efter religiøse og kulturelle særhensyn, der modvirker integrationen og ligestillingen i samfundet, for det er ikke den måde, tingene fungerer på i Danmark.
Det betyder, at når man træder ind i en svømmehal i Danmark, kan man godt være sammen med mennesker af det andet køn, uden at der skal laves yderligere regler omkring det.
Derfor er det vigtigt, at man lokalt holder fast ved vores grundlæggende værdier, når man konfronteres med krav om særhensyn, og det er afgørende, at man ikke behøver at gøre det på samme måde, men at man insisterer på, at når man er her i landet, er der nogle værdier, herunder ligestilling, som man underlægger sig.
Når det kommer til beslutningsforslaget, ønsker Dansk Folkeparti, at regeringen fremsætter et lovforslag, der forbyder kønsopdeling i kommunale svømmehaller.
Forslagsstillerne ønsker dermed, at det ikke længere skal være det enkelte byråd, der kan træffe beslutninger i denne type sager, men at det i stedet for skal være Folketinget, der gør dette.
Og det er jo her, vi i Venstre får et problem med forslaget, for jeg tror ikke, det er den rette tilgang til at håndtere denne problemstilling.
Det kommunale selvstyre er af afgørende betydning.
Det udgør kernen i vores nærdemokrati, og det giver os som borgere mulighed for aktivt at deltage i udviklingen af vores lokalsamfund og institutioner.
Vi vil derfor være meget forsigtige med at ty til central lovgivning, når vi står over for udfordringer, der forhåbentlig er fortrinsvis lokale udfordringer.
Hvis vi fratager de enkelte byråd deres ansvar, tror jeg faktisk, vi gør integrationen og opgøret med social kontrol af kvinder en bjørnetjeneste.
Derfor støtter Venstre op om ministerens varsomhed med at gribe til lovgivning på området.
Der er brug for, at vi bliver klogere på problemets omfang, inden vi begynder at overveje næste skridt.
Og det glæder mig, at ministeren vil sætte en proces i gang omkring dette, så vi kan se omfanget af problemet.
Så i Venstre kan vi ikke støtte beslutningsforslaget, selv om vi deler forslagsstillernes holdning om, at kønsopdelte svømmehaller på ingen måde stemmer overens med vores værdier.
Pia Kjærsgaard (DF), 2023-05-16:
Jeg har det sådan lidt på samme måde, som jeg havde det i forhold til Socialdemokratiet, altså at Venstres byrådsmedlemmer jo heller ikke er de mest aktive, når den kamp skal foregå i kommunerne.
Der er min klare holdning og mit råd til Venstre, at man tager fat i byrådsmedlemmerne.
Hvis ikke man vil det her efter vores plan herinde, og hvis man faktisk mener, hvad man siger fra talerstolen – og det tvivler jeg faktisk ikke på at hr. Mads Fuglede gør – er der kun en ting at gøre, og det er at tage fat i kommunalbestyrelsesmedlemmerne og sige, at der handler de altså forkert, og også true dem lidt med, at hvis de bliver ved med at gøre det, jamen så ordner vi det herindefra.
Jeg har lige et sidste spørgsmål.
Hr. Mads Fuglede talte om kommunernes selvstyre.
Mener hr. Mads Fuglede også, at der er et problem med konventionerne i det her forslag?
Mads Fuglede (V), 2023-05-16:
Der er jo heldigvis mange gode Venstrefolk i det her land, og det her er ikke en ny debat.
Sidste gang vi var inde over den her debat, var vi også i dialog med vores kommunale bagland omkring det.
Så det er noget, vi tager alvorligt, også når vi synes, at vores kommunale bagland i deres fortolkning af deres eget ideologiske ståsted gør noget andet, end vi ville have gjort.
Der har vi selvfølgelig også en debat med vores bagland.
Pia Kjærsgaard (DF), 2023-05-16:
Det er et løfte, går jeg ud fra.
Så føler jeg så anledning til at spørge hr. Mads Fuglede om noget – og jeg kunne sådan set også spørge de andre ordførere.
Jeg tror faktisk, at man måske har moret sig en lillebitte smule over den omsorg, B.T. viste over for mig i går, altså om, om jeg ikke brugte min tid forkert ved at fremsætte 32 beslutningsforslag, som ikke rigtig kom igennem.
Men mener man egentlig ikke, at det er gavnligt, at vi får de her debatter?
For på et eller andet tidspunkt løsner problematikken sig måske.
Det er i hvert fald den erfaring, jeg har haft igennem ganske mange år i Folketinget.
Er det egentlig ikke rigtig, rigtig godt, at vi under alle omstændigheder tager debatten herinde, og at Dansk Folkeparti rejser den?
Mads Fuglede (V), 2023-05-16:
Jeg vil gerne sige til fru Pia Kjærsgaard, at jeg synes, at det er påfaldende ofte, at jeg og mit parti er endt med at blive meget mere enige med fru Pia Kjærsgaard, efter vi har haft behandlingen af nogle af de mange beslutningsforslag, som Dansk Folkeparti har fremsat.
Det har været med til at flytte debatten, og det kan også godt være, at det sker her.
Det kan være, at vi ender med at være meget mere enige med forslagsstillerne, end vi er heroppe fra talerstolen lige nu.
Kim Edberg Andersen (NB), 2023-05-16:
Som nyt medlem bliver man ved med at være forundret over, hvor meget Venstre skifter.
Google er din ven, har jeg lært.
Derfor har jeg jo lige googlet, hvad Venstre synes om det her.
Der er en fin overskrift i Berlingske: »V om kønsopdelte svømmehaller: Svøm sammen - eller forlad landet«.
Det var ordførerens formand, der var ude at udtale sig om det.
Nu står ordføreren så og siger, at det her faktisk ikke er så principielt vigtigt, at det er Folketinget, der skal tage den; det må kommunerne gøre.
Er det her ikke lidt ved at være en parodi, at Venstre er kommet ind på bagsæderne af de her ministerbiler?
Jeg kender hr. Mads Fuglede som en meget, meget klar forkæmper for danskhed, men jeg bliver irriteret på ordføreren, når jeg skal høre den her rundesang, fordi man er kommet i regering.
Mads Fuglede (V), 2023-05-16:
Kønsopdelt svømning som udtryk for negativ social kontrol af kvinder, som jeg sagde i min tale, er ikke noget, Venstre kan støtte.
Kim Edberg Andersen (NB), 2023-05-16:
Så er der det næste spørgsmål.
Nu er den her syltekrukke, som vi smider det i nu, at vi skal finde ud af, hvor stort problemet er.
Så vil ordføreren ikke fortælle mig, hvor mange svømmehaller I skal finde i den her optælling?
Hvor mange svømmehaller skal der til, før det er et stort problem?
Grafer er jo din ven, og du kan lave en graf ude i min kommune, hvor vi slet ingen svømmehaller har – eller vi har faktisk vist en.
Og hvis ikke det sker i den, kommer den så med i grafen, eller tæller den med?
Hvordan fifler vi lige med tallene, så det ser sådan ud, så vi ikke får løst problemet?
Hr. Mads Fuglede, hvor mange svømmehaller er for stort et problem?
Signe Munk (SF), 2023-05-16:
Et af de argumenter, der også har været på talerstolen i dag, er, at der i Danmark er etableret et sektorsamarbejde med de virksomheder, der har lyst til at gå i front på den grønne omstilling af tekstiler.
Jeg vil bare høre, hvordan det kan være, at De Konservative ikke vil understøtte, at de her virksomheder med lovgivning faktisk får cadeau for det arbejde, de allerede gør, så alle dem, der halter bagefter, også kommer med, altså via lovgivning og et udvidet producentansvar.
Mette Reissmann (S), 2023-05-17:
Tak for ordet, og tak til forslagsstillerne for at rejse en meget vigtig debat, nemlig debatten om at give danske iværksættere bedre adgang til risikovillig kapital.
Det er rigtig godt.
Forslagsstillerne foreslår, at regeringen ophæver forbuddet mod anpartsselskabernes brug af equity crowdfunding i selskabsloven, hvor den er hjemlet, eller i stedet tillader equity crowdfunding op til 5 mio. euro.
Der kan jeg bare sige, at Socialdemokratiet fuldstændig deler visionen om at sikre vores iværksættere en meget bedre og meget lettere adgang til risikovillig kapital.
For nystartede virksomheder såvel som små og mellemstore virksomheder er ofte anpartsselskaber, og vi anerkender, at én vej blandt flere veje til at give en bedre adgang til kapital for små og mellemstore virksomheder samt nystartede virksomheder jo netop er gennem crowdfunding, som ordføreren også selv var inde på i sin begrundelse.
Vi noterer os samtidig, at regeringen, som ministeren jo også lige har sagt, vil fremlægge en iværksætterstrategi.
Den glæder vi os også rigtig meget til at se i Socialdemokratiet, og det er jo en strategi, som har det formål at skulle styrke iværksætteriet i hele Danmark, herunder bl.a. også at skabe bedre og lettere mulighed for at etablere risikovillig kapital, og her er det jo selvfølgelig oplagt, at anpartsselskabers adgang til kapital som f.eks. equity crowdfunding skal indgå.
Af den årsag, og fordi vi ligesom kigger ind i den meget nære fremtid, hvor vi skal diskutere det, bakker Socialdemokratiet ikke op om det her beslutningsforslag, selv om vi synes, at intentionerne er rigtig gode, og vi deler dem fuldt ud.
Morten Bødskov (S), 2023-05-17:
Jeg må sige, at jeg ikke har noget grundlag for at udtale mig om, hvad der har været af debat med min forgænger på det her område.
Jeg kan sige, hvad den her regering har tænkt sig at gøre i forhold til den virkelig flotte position, Danmark trods alt har, når det handler om iværksætteri – der skabes utrolig mange virksomheder i Danmark.
Det er det, vi kommer til at kigge på, når vi kommer med vores iværksætterstrategi.
Så jeg glæder mig utrolig meget til at få input til det arbejde, også fra Liberal Alliance.
Men det er klart, at det skal ske på et ordentligt grundlag, så vi er sikre på, at de rent faktisk får noget holdbar kapital.
Det er det, der er udfordringen.
Kim Edberg Andersen (NB), 2023-05-17:
Tak for det.
Hvorfor nedsætte et udvalg til at kigge på mænds ligestilling?
Det kan man godt tænke, hvis man sidder i et Ligestillingsudvalg, hvor jeg har følelsen af, at vi faktisk har opmærksomhed på det, men har vi viden nok om det?
Det er der, min problemstilling er.
Man kan nævne dem.
Vi snakker om dem.
Vi ved på skoleområdet, at drenge klarer sig dårligere i folkeskolen.
Hvorfor gør de det?
Jeg er jo fra Nordjylland
, så når man kommer til København og oplever mennesker, der bor på gaden, så er det næsten alle sammen mænd, vi ser.
I min private omgangskreds har jeg oplevet, at der er nogen, der har begået selvmord, og det har desværre været mænd begge gange.
Der er situationer, hvor man nok ville sige: Skal man ikke som voksent menneske tage ansvar for sig selv?
Jo, det skal man, men jeg tror ikke rigtig, at mænd altid selv er opmærksomme på, hvilke problemstillinger de har i livet.
Der tror jeg, at kvinder er bedre til at have sociale netværk, vennekredse osv., som hjælper dem.
Så det her kommer ud fra et reelt ønske om, at vi ligesom i Norge, hvor en rød regering har nedsat et ligestillingsudvalg, gør det samme i Danmark.